《入白水怀士特温其》
宋代·刘子翚

晓山随意开，夏气含露澄。
扶筇过巇嶮，飞仙亦凌兢。
松涛净可漱，岚烟起如蒸。
巨崿转鼎鼎，危塍上层层。
悠然瞻眺地，仿佛记昔曾。
是乡虽穷深，泥泥秀色凝。
高扉静相对，招邀足嘉朋。
宴度覆大斗，吟窗烨烨灯。
於今安在哉，骨冷唤不应。
轩轩鸾凤游，惊飙失飞腾。
岂伊黄壤恨，兴言鲠烦膺。
含章不震辉，憔悴非所应。
虽微三字显，要许二豪称。
余衰怠好修，故态了不惩。
倏尔念离索，终焉愧环能。
噫嘻长风来，踌蹰素蟾升。
及时痛自策，迅彩不可凭。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。